Բրայանտ Դանստոն

Բրայանտ Քևին Դանստոն կրտսեր (, ), ամերիկացի պրոֆեսիոնալ բասկետբոլիստ, կենտրոնական։ Ներկա պահին հանդես է գալիս թուրքական «Անադոլու Էֆես» բասկետբոլային ակումբում։

Հունական «Օլիմպիակոս» ակումբում ելույթներ ունենալու տարիներին երկու անգամ ճանաչվել է որպես «Եվրալիգայի լավագույն պաշտպան (2014, 2015)
», ինչպես նաև խաղացել առաջնության եզրափակչում։

Ակումբային կարիերայից զատ, հանդես է գալիս նաև Հայաստանի բասկետբոլի ազգային հավաքականում։

Վաղ կյանքը 
Դանստոնը ծնվել է հարավային Կենտուկիում և մեծացել Նյու Յորքի Քուինս թաղամասում։ Ավարտել է «Սենթ Ջոնս» նախապատրաստական դպրոցը։

Համալսարանային կարիերա 

Դպրոցն ավարտելուց հետո Դանստոնն սկսում է հանդես գալ Ֆորդհեմի համալսարանի «Ռեմս» ուսանողական թիմում։

Համալսարանային ողջ կարիերայի ընթացքում Դանստոնն անցկացված ոչ մի հանդիպում բաց չի թողել՝ մասնակցություն ունենալով 120 խաղում և մեկնարկելով 118-ում։ Համալսարանային կարիերան Դանստոնն ավարտում է 1832 անձնական միավորով՝ դառնալով համալսարանի բոլոր ժամանակների փոխառաջատարը տվյալ ասպարեզում, ինչպես նաև 294 բլոկշոտով և 993 անդրադարձով համապատասխանաբար գրավում 1-ին և 3-րդ տեղերը։ Անձնական նվաճումներից զատ ընդգրկվել է նաև մի շարք համալսարանային խորհրդանշական հավաքականներում («All-Metropolitan», «All-Atlantic 10 Conference», «Atlantic 10 Conference All-Defensive»)։

Պրոֆեսիոնալ կարիերա 
2008 թվականին  սկսվել է Բրայանտ Դանթսոնի վերելքը բասկետբոլում հարավկորեական "Մոբիս Ֆոեբուս" ակումբում։ 

2010 թվականին դարձել է հունական "Արիս" ակումբի խաղացող։

2011 թվականի փետրվարից հանդես է եկել իսրաելական "Բնեյ Գերցլիա" և "Խապոել" (Խոլոն) ակումբներում։ 

2012 թվականի ամռանը հրավիրվել է "Վարեզե"։ 

2013 թվականին հունական "Օլիմպիակոս" ակումբի հետ երկու տարվա պայմանագիր է ստորագրել։ 

2015 թվականի հուլիսի 23-ին տեղափոխվել է թուրքական "Անադոլու Էֆես" ակումբ, 2022 թվականի հունիսի 16-ին այդ պայմանագիրը հերթական անգամ երկարացվել է։ 

2016-ի հունիսին հայտնի է դարձել, որ Բրայանտ Դանթսոնը հայկական անձնագիր է ստացել և փոքր երկրների Եվրոպայի առաջնությանը  խաղալու է Հայաստանի հավաքականի կազմում։ Հայաստանի հավաքականը հաղթանակ է տարել այդ առաջնությանը.։

Ծանոթագրություններ

Արտաքին հղումներ 
 Էջը Euroleague.net կայքում
 Էջը «Սպորտս-ռեֆերենսում» 

1986 ծնունդներ
Մայիսի 28 ծնունդներ
Ամերիկացի բասկետբոլիստներ